Højesteret stadfæster landsrettens afgørelse i sag om krav på erstatning for tabt arbejdsfortjeneste i forbindelse med en arbejdsulykke
Ret: Højesteret (3. instans)
Faggruppe: Civilsag — Almindelig civil sag
Sagsemner: Arbejdsskade;
Erstatning uden for kontrakt;

Udbetaling af erstatning for tabt
arbejdsfortjeneste bragt til ophør

Udbetaling af erstatning for tab af erhvervsevne bragte retten til erstatning for
tabt arbejdsfortjeneste til ophør

Sag BS-43706/2022-HJR
Dom afsagt den 20. september 2023

Malerforbundet i Danmark som mandatar for Appellant, tidligere Sagsøger
mod
Appelindstævnte ApS, tidligere Sagsøgte ApS

Appellant, tidligere Sagsøger pådrog sig en skulderskade ved en arbejdsulykke den 13. april 2015, som
Topdanmark Forsikring på vegne af Appellants, tidligere Sagsøger arbejdsgiver, Appelindstævnte ApS,
tidligere Sagsøgte ApS, anerkendte at være erstatningsansvarlig for. Som følge heraf betalte
Topdanmark Forsikring løbende erstatning for tabt arbejdsfortjeneste til Appellant, tidligere Sagsøger. I
juni 2018 oplyste Topdanmark Forsikring, at selskabets midlertidige bud på Appellants, tidligere
Sagsøger endelige erhvervsevnetab var 25 %. I februar 2019 udbetalte Topdanmark Forsikring
erhvervsevnetabserstatning og ophørte fra den 11. februar 2019 med at betale erstatning for tabt
arbejdsfortjeneste.

Spørgsmålet i sagen var, om Appelindstævnte ApS, tidligere Sagsøgte ApS i en sag, hvor skaden var
omfattet af både erstatningsansvarsloven og arbejdsskadesikringsloven, kunne bringe forpligtelsen til at
betale erstatning for tabt arbejdsfortjeneste til ophør ved at skønne over Appellants, tidligere Sagsøger
fremtidige (varige) erhvervsevnetab og udbetale erstatning i overensstemmelse med skønnet.

Højesteret udtalte, at der i forarbejderne til erstatningsansvarslovens regler om tabt arbejdsfortjeneste er
anvist tre måder, som forpligtelsen til at betale erstatning for tabt arbejdsfortjeneste kan bringes til ophør
på, og at disse også gælder i sager omfattet af arbejdsskadesikringsloven. En af disse er på et forsvarligt
grundlag at foretage et rimeligt skøn over det fremtidige (varige) erhvervsevnetab og udbetale erstatning
i overensstemmelse med skønnet. Der var enighed mellem parterne om, at Appelindstævnte ApS,
tidligere Sagsøgte ApS på et forsvarligt grundlag havde udøvet et sådant rimeligt skøn på et forsvarligt
grundlag og udbetalt erstatning i overensstemmelse med skønnet. Forpligtelsen til at betale erstatning
for tabt arbejdsfortjeneste var derfor bragt til ophør den 11. februar 2019.

Landsretten var nået til samme resultat.